Α.Ο.Ν.Α. Ηρόδοτος

Ο Αθλητικός Όμιλος Νέας Αλικαρνασσού Ηρόδοτος είναι Ελληνικός αθλητικός σύλλογος που δραστηριοποιείται στην καλαθοσφαίριση και εδρεύει στην περιοχή της Νέας Αλικαρνασσού, στο Νομό Ηρακλείου, όπου και βρίσκεται η έδρα του, το Κλειστό Γυμναστήριο Νέας Αλικαρνασσού «Μελίνα Μερκούρη». Αποτελούσε από το 1977 που δημιουργήθηκε το τμήμα καλαθοσφαίρισης ενός ευρύτερου συλλόγου, του Π.Α.Σ.Α. Ηρόδοτος, ως το 2009 που ανεξαρτητοποιήθηκε με χωριστό Δ.Σ. ως ξεχωριστός σύλλογος. Διατηρεί τμήματα καλαθοσφαίρισης για αθλητές και αθλήτριες όλων των ηλικιακών βαθμίδων. Αποτελεί ένα από τα ιδρυτικά σωματεία της Ε.ΚΑ.Σ.Κ.«Ένωση Καλαθοσφαιρικών Σωματείων Κρήτης» , πληροφορίες στον επίσημο ιστότοπο της Ε.Ο.Κ.

 Ίδρυση 
Λίγα χρόνια μετά την ίδρυση του συνοικισμού της Νέας Αλικαρνασσού (ιδρύθηκε το 1925) και παρά τις εξαιρετικά δύσκολες βιοτικές συνθήκες που επικρατούσαν την εποχή εκείνη οι Αλικαρνασσείς επιθυμώντας να ενδυναμώσουν τη συλλογική συνείδηση και να συσφίξουν τους δεσμούς μεταξύ των κατοίκων του συνοικισμού ίδρυσαν το αθλητικό σωματείο "Ο Ηρόδοτος" προς τιμήν του Αρχαίου Ιστορικού Ηροδότου, με καταγωγή από την αρχαία πόλη της Μικράς Ασίας, την Αλικαρνασσό. Ο Ποδοσφαιρικός Αθλητικός Σύλλογος Αλικαρνασσού ΗΡΟΔΟΤΟΣ ιδρύθηκε το 1932 από τον πρόεδρο της τότε προσφυγικής κοινότητας Μιχάλη Ελευθεριάδη, τον γιατρό Μιχάλη Βελισσάριο, τον Δημήτρη Σκουρέλλο, τον Απόστολο Μουζουράκη και άλλους Αλικαρνασσιώτες πρόσφυγες. Λειτουργούσε υποτονικά και κατά την περίοδο της Γερμανικής κατοχής, ενώ επανήλθε σε πλήρη δραστηριότητα το 1948.

 Τμήμα καλαθοσφαίρισης ανδρών 

 Ιστορική αναδρομή 
Η ανδρική ομάδα καλαθοσφαίρισης του Ηροδότου μετρά τέσσερις δεκαετίες στα τοπικά πρωταθλήματα της Κρήτης, ωστόσο κατέκτησε το πρώτο της Πρωτάθλημα Α' Κατηγορίας Ανδρών Ε.ΚΑ.Σ.Κ. το 2004-05. Την επόμενη περίοδο, 2005-06, αγωνίστηκε για πρώτη φορά σε εθνικό επίπεδο, τελειώνοντας τη χρονιά στη 10η θέση του ομίλου της στη Γ' Εθνική.«Βαθμολογίες Πρωταθλημάτων» , πληροφορίες στον επίσημο ιστότοπο της Ε.Ο.Κ. Ακολούθως επέστρεψε στις διοργανώσεις της Ε.ΚΑ.Σ.Κ. μέχρι και την περίοδο 2010-11, οπότε και στέφθηκε εκ νέου Πρωταθλήτρια.

Η παραμονή του συλλόγου στη Γ' Εθνική υπήρξε και πάλι μονοετής για τη χρονιά 2011-12. Την επόμενη χρονιά, 2012-13, ωστόσο, αναδείχθηκε και πάλι Πρωταθλητής Κρήτης, ανεβαίνοντας ξανά στα εθνικά πρωταθλήματα.«Πρωταθλητής Κρήτης ο Ηρόδοτος!» , άρθρο στον ιστότοπο PrismaSport.gr, 20 Απριλίου 2013. Τις περιόδους 2013-14, 2014-15, 2015-16 αγωνίστηκε στο πρωτάθλημα της Γ' Εθνικής.

 Τμήμα καλαθοσφαίρισης γυναικών 


 Ιστορική αναδρομή 
Η γυναικεία ομάδα καλαθοσφαίρισης του Ηροδότου έχει πολλάκις διαγωνιστεί σε εθνικές κατηγορίες, φτάνοντας μέχρι την κορυφαία στις αρχές της δεκαετίας του 1990.

Έχοντας κατακτήσει δύο διαδοχικά Πρωταθλήματα Κρήτης το 1986 και το 1987, η ομάδα ανήλθε για πρώτη φορά στην Α' Εθνική (μοναδική τότε) την αγωνιστική περίοδο 1987-88. Κατέλαβε την τελευταία θέση και υποβιβάστηκε, ωστόσο έτσι τέθηκαν οι βάσεις για ένα επιτυχημένο μέλλον.

Την επόμενη χρονιά, 1988-89, ο Ηρόδοτος κατέκτησε εκ νέου το Πρωτάθλημα της Ε.ΚΑ.Σ.Κ. κερδίζοντας εισιτήριο για τη Β' Εθνική Κατηγορία. Εκεί παρέμεινε μια διετία, μέχρι την κατάκτηση της κορυφής του βαθμολογικού πίνακα της κατηγορίας την περίοδο 1990-91.«Πρωταθλητές Β' Εθνικής Κατηγορίας Γυναικών» , πληροφορίες στον επίσημο ιστότοπο της Ε.Ο.Κ. Η επιστροφή στην Α' Εθνική ήταν πλέον γεγονός.

Η πενταετία 1991-1996 υπήρξε και η πιο διακεκριμένη στην ιστορία του συλλόγου, παρόλο που η ομάδα δεν κατάφερε να καταλάβει κάποια από αυτές της περιόδους κάποια υψηλή θέση στην τελική κατάταξη. Ο υποβιβασμός έλαβε χώρα την άνοιξη του 1996 οπότε και η ομάδα της Νέας Αλικαρνασσού τερμάτισε στην τελευταία θέση.

Επόμενος αξιοσημείωτος σταθμός στην ιστορία του συλλόγου είναι η κατάκτηση δύο διαδοχικών Πρωταθλημάτων Κρήτης στις αρχές της νέας χιλιετίας (2001 και 2002). Την αγωνιστική περίοδο 2002-03 αγωνίστηκε και πάλι στη Β' Εθνική, τερματίζοντας στην 9η θέση σε σύνολο 12 ομάδων.

Την περίοδο 2003-04 η ομάδα επέστρεψε στο οικείο της τοπικό πρωτάθλημα, μόνο για να το κατακτήσει και να ανέλθει και πάλι στις εθνικές κατηγορίες. Στο μεταξύ η Β' Εθνική είχε καταργηθεί, δίνοντας τη θέση της στην Α2 Εθνική. Την περίοδο 2004-05 ο Ηρόδοτος κατετάγη 6ος στον όμιλό του. Τα επόμενα δύο χρόνια, 2005-06 και 2006-07, ολοκλήρωσε τις αγωνιστικές του υποχρεώσεις στην 8η θέση σε σύνολο 14 ομάδων. Την ακόλουθη χρονιά, 2007-08, βρέθηκε στην 11η θέση, γνωρίζοντας τον υποβιβασμό.

Την πενταετία 2008-2013 ο σύλλογος αγωνίστηκε στο Πρωτάθλημα της Ε.ΚΑ.Σ.Κ.  συλλέγοντας δύο ακόμη τίτλους, τις περιόδους 2011-12 και 2012-13. Στη δεύτερη περίσταση πέρασε επιτυχώς τη διαδικασία των μπαράζ ανάμεσα στους Πρωταθλητές των διαφόρων Ενώσεων ανά την ελληνική επικράτεια, ανεβαίνοντας και πάλι στην Α2 Εθνική.«Α2 Γυναικών: Ανέβηκαν Ηρόδοτος, Απόλλωνας Τρίπολης», άρθρο στον ιστότοπο OnSports.gr, 24 Ιουνίου 2013.«Στην Α2 οι γυναίκες του Ηροδότου!» , άρθρο στον ιστότοπο PrismaSport.gr, 22 Ιουνίου 2013.

Τις επόμενες 2 αγωνιστικές περιόδους, 2013-14 & 2014-15, αγωνίστηκε στο Πρωτάθλημα της Α2 Εθνικής Κατηγορίας Γυναικών και συγκεκριμένα στον Όμιλο Νότου.

Την περίοδο 2015-16 αγωνίστηκε στο Πρωτάθλημα της Ε.ΚΑ.Σ.Κ.

 Παραπομπές 

 Εξωτερικοί σύνδεσμοι 



Κατηγορία:Αθλητικοί σύλλογοι Ηρακλείου
Κατηγορία:Ελληνικοί σύλλογοι καλαθοσφαίρισης
Κατηγορία:Σωματεία Ε.ΚΑ.Σ.Κ.
Κατηγορία:Ιδρύσεις αθλητικών συλλόγων το 2009
Κατηγορία:Ιδρύσεις ομάδων καλαθοσφαίρισης το 2009
Κατηγορία:Ηρόδοτος